《一丛花 并蒂莲》
清代·严绳孙

画桡昨夜过横塘。两两见红妆。丝牵心苦浑閒事，甚亭亭、别是难忘。

澹月层城，影娥池馆，生小怕凄凉。

而今稽首祝空王。便落也双双。露寒烟远知何处，妥红衣、忽认馀香。

那夜帘栊，双纹绣帖，有尔伴鸳鸯。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。